title: Provedbena direktiva Komisije (EU) 2021/971 оd 16. lipnja 2021. o izmjeni Priloga I. Direktivi Vijeća 66/401/EEZ o stavljanju na tržište sjemena krmnog bilja, Priloga I. Direktivi Vijeća 66/402/EEZ o stavljanju na tržište sjemena žitarica, Priloga I. Direktivi Vijeća 2002/54/EZ o stavljanju na tržište sjemena repe, Priloga I. Direktivi Vijeća 2002/55/EZ o stavljanju na tržište sjemena povrća i Priloga I. Direktivi Vijeća 2002/57/EZ o stavljanju na tržište sjemena uljarica i predivog bilja, u pogledu upotrebe biokemijskih i molekularnih tehnika

text:
                  17.6.2021

                  HR

                  Službeni list Europske unije

                  L 214/62

         PROVEDBENA DIREKTIVA KOMISIJE (EU) 2021/971
         оd 16. lipnja 2021.
         o izmjeni Priloga I. Direktivi Vijeća 66/401/EEZ o stavljanju na tržište sjemena krmnog bilja, Priloga I. Direktivi Vijeća 66/402/EEZ o stavljanju na tržište sjemena žitarica, Priloga I. Direktivi Vijeća 2002/54/EZ o stavljanju na tržište sjemena repe, Priloga I. Direktivi Vijeća 2002/55/EZ o stavljanju na tržište sjemena povrća i Priloga I. Direktivi Vijeća 2002/57/EZ o stavljanju na tržište sjemena uljarica i predivog bilja, u pogledu upotrebe biokemijskih i molekularnih tehnika
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 66/401/EEZ od 14. lipnja 1966. o stavljanju na tržište sjemena krmnog bilja (1), a posebno njezin članak 21.a,
         uzimajući u obzir Direktivu Vijeća 66/402/EEZ od 14. lipnja 1966. o stavljanju na tržište sjemena žitarica (2), a posebno njezin članak 21.b,
         uzimajući u obzir Direktivu Vijeća 2002/54/EZ od 13. lipnja 2002. o stavljanju na tržište sjemena repe (3), a posebno njezin članak 27.,
         uzimajući u obzir Direktivu Vijeća 2002/55/EZ od 13. lipnja 2002. o stavljanju na tržište sjemena povrća (4), a posebno njezin članak 45.,
         uzimajući u obzir Direktivu Vijeća 2002/57/EZ od 13. lipnja 2002. o stavljanju na tržište sjemena uljarica i predivog bilja (5), a posebno njezin članak 24.,
         budući da:

                     (1)

                     U skladu s direktivama 66/401/EEZ, 66/402/EEZ, 2002/54/EZ, 2002/55/EZ i 2002/57/EZ sjeme odgovarajućih vrsta može se stavljati na tržište u Uniji samo ako je službeno ispitano i certificirano ili je ispitano i certificirano pod službenim nadzorom, u skladu s pravilima certificiranja za proizvodnju predosnovnog, osnovnog ili certificiranog sjemena.

                     (2)

                     U skladu s direktivama 66/401/EEZ, 66/402/EEZ, 2002/54/EZ, 2002/55/EZ i 2002/57/EZ, ispitivanje za certifikaciju temelji se na vizualnom fenotipskom promatranju usjeva na polju koje provodi tijelo za certifikaciju svake države članice ili koje se provodi pod njegovim nadzorom i u okviru službene postkontrole. Međutim, u prethodno navedenim direktivama ne upućuje se izričito na upotrebu neke druge tehnike za provjeru identiteta sorte na polju ili u okviru postkontrole u kontekstu certificiranja, što može dovesti do nejasnoća u pogledu provedbe te provjere.

                     (3)

                     Biokemijske i molekularne tehnike („BMT tehnike”) omogućuju navođenje informacija o genetskoj strukturi živih organizama. Upotreba BMT tehnika tijelima za certifikaciju omogućuje da identificiraju biljnu sortu na temelju laboratorijske analize umjesto vizualnog fenotipskog promatranja bilja na polju.

                     (4)

                     BMT tehnike u uzgoju bilja i ispitivanju sjemena brzo se razvijaju i njihova je upotreba u sektoru sjemena sve važnija. U programima za sjeme Organizacije za gospodarsku suradnju i razvoj (OECD) (6) utvrđeni su postupci, mjere i tehnike koji omogućuju upotrebu BMT tehnika kao dopunskog alata za terenske inspekcijske preglede i ispitivanja kontrolne parcele, ako postoji sumnja u identitet sorte sjemena, za potrebe fenotipskog pregleda.

                     (5)

                     Imajući na umu da upotreba BMT tehnika olakšava daljnju analizu sjemena i bilja, primjereno je izmijeniti direktive 66/401/EEZ, 66/402/EEZ, 2002/54/EZ, 2002/55/EZ i 2002/57/EZ kako bi se izričito dopustila upotreba BMT tehnika kao dopunske metode za ispitivanje identiteta predmetne sorte, u slučaju da i dalje postoji sumnja nakon provedenih terenskih inspekcijskih pregleda i službene postkontrole. To je potrebno kako bi se pravo Unije prilagodilo razvoju znanstvenih i tehničkih spoznaja te kako bi se zakonodavstvo Unije uskladilo s primjenjivim međunarodnim standardima uključenima u programe OECD-a za sjeme.

                     (6)

                     Kako bi se osigurala njihova dosljedna i sustavna primjena u skladu s najnovijim znanstvenim i tehničkim dokazima, direktive 66/401/EEZ, 66/402/EEZ, 2002/54/EZ, 2002/55/EZ i 2002/57/EZ trebale bi upućivati samo na BMT tehnike koje su priznali Međunarodna unija za zaštitu novih biljnih sorti (UPOV), OECD i Međunarodna udruga za ispitivanje sjemena (ISTA), s obzirom na to da te organizacije s tim u vezi određuju odgovarajuće službeno priznate međunarodne standarde BMT tehnika.

                     (7)

                     Relevantne priloge direktivama 66/401/EEZ, 66/402/EEZ, 2002/54/EZ, 2002/55/EZ i 2002/57/EZ trebalo bi stoga na odgovarajući način izmijeniti kako bi bilo jasno da se BMT tehnike mogu upotrebljavati i u slučaju da i dalje postoji sumnja u identitet sorte sjemena.

                     (8)

                     Mjere predviđene u ovoj Direktivi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU DIREKTIVU:

            Članak 1.
            Izmjene direktiva 66/401/EEZ, 66/402/EEZ, 2002/54/EZ, 2002/55/EZ i 2002/57/EZ
            Direktive 66/401/EEZ, 66/402/EEZ, 2002/54/EZ, 2002/55/EZ i 2002/57/EZ mijenjaju se kako slijedi:

                        1.

                        Prilog I. Direktivi 66/401/EEZ mijenja se u skladu s dijelom A Priloga ovoj Direktivi;

                        2.

                        Prilog I. Direktivi 66/402/EEZ mijenja se u skladu s dijelom B Priloga ovoj Direktivi;

                        3.

                        Prilog I. Direktivi 2002/54/EZ mijenja se u skladu s dijelom C Priloga ovoj Direktivi;

                        4.

                        Prilog I. Direktivi 2002/55/EZ mijenja se u skladu s dijelom D Priloga ovoj Direktivi;

                        5.

                        Prilog I. Direktivi 2002/57/EZ mijenja se u skladu s dijelom E Priloga ovoj Direktivi.

            Članak 2.
            Prenošenje

               1.   Države članice najkasnije do 31. kolovoza 2022. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.
               One primjenjuju te odredbe od 1. rujna 2022.
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Direktiva upućena državama članicama.

            Sastavljeno u Bruxellesu 16. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL 125, 11.7.1966., str. 2298.

            (2)  SL 125, 11.7.1966., str. 2309.

            (3)  SL L 193, 20.7.2002., str. 12.

            (4)  SL L 193, 20.7.2002., str. 33.

            (5)  SL L 193, 20.7.2002., str. 74.

            (6)  Programi OECD-a za sjeme; Pravila i propisi 2021., zajednička pravila i propisi 7.4.5., str. 3., https://www.oecd.org/agriculture/seeds/documents/oecd-seed-schemes-rules-and-regulations.pdf, te programi OECD-a za sjeme; Guidelines for control plot tests and field inspection for seed crops (Smjernice za ispitivanja kontrolne parcele i terenski inspekcijski pregled sjemenskih kultura), srpanj 2019., dio III., str. 31., https://www.oecd.org/agriculture/seeds/documents/guidelines-control-plot-and-field-inspection.pdf.

            PRILOG
            Izmjene direktiva 66/401/EEZ, 66/402/EEZ, 2002/54/EZ, 2002/55/EZ i 2002/57/EZ, kako je navedeno u članku 1.
            DIO A

               Izmjene Priloga I. Direktivi 66/401/EEZ

            U Prilogu I. Direktivi 66/401/EEZ dodaje se sljedeća točka 7.:

                        „7.

                        Ako nakon provedbe točaka 4. i 6. i dalje postoji sumnja u identitet sorte sjemena, tijelo za certifikaciju može se za ispitivanje tog identiteta koristiti međunarodno priznatom i ponovljivom biokemijskom ili molekularnom tehnikom u skladu s primjenjivim međunarodnim standardima.”

                  DIO B

               Izmjena Priloga I. Direktivi 66/402/EEZ

            U Prilogu I. Direktivi 66/402/EEZ dodaje se sljedeća točka 8.:

                        „8.

                        Ako nakon provedbe točaka 3. i 7. i dalje postoji sumnja u identitet sorte sjemena, tijelo za certifikaciju može se za ispitivanje tog identiteta koristiti međunarodno priznatom i ponovljivom biokemijskom ili molekularnom tehnikom u skladu s primjenjivim međunarodnim standardima.”

                  DIO C

               Izmjena Priloga I. Direktivi 2002/54/EZ

            U dijelu A. „Usjev” Priloga I. Direktivi 2002/54/EZ između točaka 5. i 6. umeće se sljedeća točka 5.a:

                        „5.a

                        Ako nakon provedbe točaka od 2. do 5. i dalje postoji sumnja u identitet sorte sjemena, tijelo za certifikaciju može se za ispitivanje tog identiteta koristiti međunarodno priznatom i ponovljivom biokemijskom ili molekularnom tehnikom u skladu s primjenjivim međunarodnim standardima.”

                  DIO D

               Izmjena Priloga I. Direktivi 2002/55/EZ

            U Prilogu I. Direktivi 2002/55/EZ između točaka 3. i 4. umeće se sljedeća točka 3.a:

                        „3.a

                        Ako nakon provedbe točaka 1., 2. i 3. i dalje postoji sumnja u identitet sorte sjemena, tijelo za certifikaciju može se za ispitivanje tog identiteta koristiti međunarodno priznatom i ponovljivom biokemijskom ili molekularnom tehnikom u skladu s primjenjivim međunarodnim standardima.”

                  DIO E

               Izmjena Priloga I. Direktivi 2002/57/EZ

            U Prilogu I. Direktivi 2002/57/EZ između točaka 3. i 4. umeće se sljedeća točka 3.a:

                        „3.a

                        Ako nakon provedbe točaka 1. i 3. i dalje postoji sumnja u identitet sorte sjemena, tijelo za certifikaciju može se za ispitivanje tog identiteta koristiti međunarodno priznatom i ponovljivom biokemijskom ili molekularnom tehnikom u skladu s primjenjivim međunarodnim standardima.”


title: Direktiva (EU) 2022/211 Europskog parlamenta i Vijeća od 16. veljače 2022. o izmjeni Okvirne odluke Vijeća 2002/465/PUP u pogledu njezina usklađivanja s pravilima Unije o zaštiti osobnih podataka

text:
                  18.2.2022

                  HR

                  Službeni list Europske unije

                  L 37/1

         DIREKTIVA (EU) 2022/211 EUROPSKOG PARLAMENTA I VIJEĆA
         od 16. veljače 2022.
         o izmjeni Okvirne odluke Vijeća 2002/465/PUP u pogledu njezina usklađivanja s pravilima Unije o zaštiti osobnih podataka
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 16. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:

                     (1)

                     U skladu s člankom 62. stavkom 6. Direktive (EU) 2016/680 Europskog parlamenta i Vijeća (2) Komisija preispituje pravne akte koje je donijela Unija, osim te direktive, kojima se uređuje obrada osobnih podataka od strane nadležnih tijela u svrhe iz članka 1. stavka 1. te direktive. Svrha tog preispitivanja je procjena potrebe usklađivanja tih pravnih akata s tom direktivom i, prema potrebi, davanje potrebnih prijedloga za njihovu izmjenu s ciljem osiguravanja dosljednog pristupa zaštiti osobnih podataka unutar područja primjene te direktive. U tom je preispitivanju Okvirna odluka Vijeća 2002/465/PUP (3) utvrđena kao jedan od pravnih akata koje treba izmijeniti.

                     (2)

                     Obrada osobnih podataka na temelju Okvirne odluke 2002/465/PUP obuhvaća obradu, razmjenu i naknadnu upotrebu relevantnih informacija u svrhe utvrđene u članku 82. Ugovora o funkcioniranju Europske unije (UFEU). Radi dosljednosti i djelotvorne zaštite osobnih podataka obrada osobnih podataka na temelju Okvirne odluke 2002/465/PUP trebala bi biti u skladu s Direktivom (EU) 2016/680. Osobni podaci sadržani u informacijama do kojih je zajednički istražni tim došao zakonitim putem trebali bi se moći obrađivati u druge svrhe osim onih za koje je tim osnovan, kao što su naknadni kazneni ili povezani upravni ili građanski postupci ili parlamentarni nadzor, samo u skladu s uvjetima utvrđenima u Direktivi (EU) 2016/680. Takva obrada osobnih podataka trebala bi se provoditi samo u skladu s uvjetima utvrđenima u Direktivi (EU) 2016/680, što uključuje provedbu u skladu s pravom Unije ili pravom države članice te bi trebala biti nužna i proporcionalna svojoj svrsi.

                     (3)

                     U skladu s člankom 6.a Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji (UEU) i UFEU-u, za Irsku je Okvirna odluka 2002/465/PUP obvezujuća te ona stoga sudjeluje u donošenju ove Direktive.

                     (4)

                     U skladu s člancima 1., 2. i 2.a Protokola br. 22 o stajalištu Danske, priloženog UEU-u i UFEU-u, Danska ne sudjeluje u donošenju ove Direktive te ona za nju nije obvezujuća niti se na nju primjenjuje.

                     (5)

                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća (4) te je on dao mišljenje 10. ožujka 2021.

                     (6)

                     Okvirnu odluku 2002/465/PUP trebalo bi stoga na odgovarajući način izmijeniti,

               DONIJELI SU OVU DIREKTIVU:

            Članak 1.
            Izmjena Okvirne odluke 2002/465/PUP
            U članku 1. stavku 10. Okvirne odluke 2002/465/PUP dodaje se sljedeći podstavak:

               „Ako informacije koje se upotrebljavaju u svrhe iz prvog podstavka točaka (b), (c) i (d) uključuju osobne podatke, one se obrađuju samo u skladu s Direktivom (EU) 2016/680 Europskog parlamenta i Vijeća (*), a posebno njezinim člankom 4. stavkom 2. te člankom 9. stavcima 1. i 3.

            Članak 2.
            Prenošenje

               1.   Države članice stavljaju na snagu zakone i druge propise koji su potrebni radi usklađivanja s ovom Direktivom do 11. ožujka 2023. One o tome odmah obavješćuju Komisiju.
               Kada države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.

               2.   Države članice Komisiji dostavljaju tekst mjera nacionalnog prava koje donesu u području na koje se odnosi ova Direktiva.

            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Direktiva upućena državama članicama u skladu s Ugovorima.

            Sastavljeno u Strasbourgu 16. veljače 2022.

                  Za Europski parlament

                  Predsjednik

               R. METSOLA

                  Za Vijeće

                  Predsjednik

               C. BEAUNE

            (1)  Stajalište Europskog parlamenta od 14. prosinca 2021. (još nije objavljeno u Službenom listu) i odluka Vijeća od 25. siječnja 2022.

            (2)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (3)  Okvirna odluka Vijeća 2002/465/PUP od 13. lipnja 2002. o zajedničkim istražnim timovima (SL L 162, 20.6.2002., str. 1.).

            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Direktiva Vijeća (EU) 2020/2020 od 7. prosinca 2020. o izmjeni Direktive Vijeća 2006/112/EZ u pogledu privremenih mjera povezanih s porezom na dodanu vrijednost koji se primjenjuje na cjepiva protiv bolesti COVID-19 i in vitro dijagnostičkih medicinskih proizvoda za tu bolest kao odgovora na pandemiju bolesti COVID-19

text:
                  11.12.2020

                  HR

                  Službeni list Europske unije

                  L 419/1

         DIREKTIVA VIJEĆA (EU) 2020/2020
         od 7. prosinca 2020.
         o izmjeni Direktive Vijeća 2006/112/EZ u pogledu privremenih mjera povezanih s porezom na dodanu vrijednost koji se primjenjuje na cjepiva protiv bolesti COVID-19 i in vitro dijagnostičkih medicinskih proizvoda za tu bolest kao odgovora na pandemiju bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 113.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskog parlamenta (1),
         uzimajući u obzir mišljenje Europskoga gospodarskog i socijalnog odbora (2),
         u skladu s posebnim zakonodavnim postupkom,
         budući da:

                     (1)

                     Svjetska zdravstvena organizacija (SZO) je 30. siječnja 2020. izbijanje bolesti COVID-19 proglasila „izvanrednim stanjem u području javnog zdravlja od međunarodnog značaja”, a 11. ožujka 2020. okarakterizirala ga je pandemijom.

                     (2)

                     Unija je u borbi protiv pandemije udružila snage sa SZO-om i skupinom globalnih aktera u dosad nezabilježenom primjeru globalne solidarnosti. Cilj je tih napora poduprijeti razvoj i pravednu distribuciju in vitro dijagnostičkih medicinskih proizvoda, liječenja i cjepiva potrebnih za kontrolu i suzbijanje bolesti COVID-19.

                     (3)

                     S obzirom na zabrinjavajući porast broja slučajeva bolesti COVID-19 u državama članicama, Komisija je u svojoj komunikaciji od 17. lipnja 2020. predložila strategiju EU-a za cjepiva protiv bolesti COVID-19. Cilj je te strategije ubrzati razvoj, proizvodnju i primjenu cjepivâ protiv virusa radi zaštite ljudi u Uniji. Iako je učinkovito i sigurno cjepivo protiv bolesti COVID-19 najvjerojatnije trajno rješenje za pandemiju, testiranje je neophodno za njezino obuzdavanje.

                     (4)

                     Komisija je u području poreza na dodanu vrijednost (PDV) poduzela izvanredne mjere kako bi pomogla žrtvama pandemije. Komisija je 3. travnja 2020. donijela Odluku (EU) 2020/491 (3) kojom se državama članicama omogućuje privremeno oslobođenje od plaćanja PDV-a i uvoznih carina za ključnu robu potrebnu za suzbijanje posljedica izbijanja bolesti COVID-19, uključujući in vitro dijagnostičke medicinske proizvode za bolest COVID-19. Međutim, ta Odluka obuhvaća samo uvoz, a ne isporuke unutar Zajednice ili isporuke na domaćem tržištu.

                     (5)

                     Direktiva Vijeća 2006/112/EZ (4) sadrži instrumente koji državama članicama omogućuju da djelomično smanje troškove cijepljenja i testiranja povezanih s bolešću COVID-19, posebno primjenom izuzeća od plaćanja PDV-a bez prava na odbitak za bolničku i medicinsku zaštitu i smanjene stope PDV-a za cjepiva. Međutim, tom Direktivom državama članicama ne dopušta se primjena snižene stope PDV-a na isporuku in vitro dijagnostičkih medicinskih proizvoda ni na pružanje usluga usko povezanih s tim proizvodima. Osim toga, u skladu s tom direktivom državama članicama nije dopušteno odobriti izuzeće s pravom na odbitak PDV-a plaćenog u prethodnoj fazi za isporuku cjepiva protiv bolesti COVID-19 i in vitro dijagnostičkih medicinskih proizvoda za tu bolest te za pružanje usluga usko povezanih s tim cjepivima i proizvodima.

                     (6)

                     Komisija je 2018. predstavila prijedlog o izmjeni Direktive 2006/112/EZ u pogledu stopa PDV-a („prijedlog iz 2018.”). Ako ga Vijeće donese, državama članicama omogućit će se među ostalim da pod određenim uvjetima primijene sniženu stopu PDV-a na isporuku in vitro dijagnostičkih medicinskih proizvoda za bolest COVID-19 kao i na pružanje usluga usko povezanih s tim proizvodima. Isto tako, prijedlogom iz 2018. državama članicama omogućit će se da pod određenim uvjetima odobre izuzeće s pravom na odbitak PDV-a plaćenog u prethodnoj fazi za isporuku cjepiva protiv bolesti COVID-19 i in vitro dijagnostičkih medicinskih proizvoda za tu bolest kao i za pružanje usluga usko povezanih s tim cjepivima i proizvodima. Prijedlogom iz 2018. državama članicama omogućila bi se primjena tih stopa ako koristi od te isporuke imaju samo krajnji potrošači i ako se njome nastoji ostvariti cilj od općeg interesa.

                     (7)

                     Međutim, budući da prijedlog iz 2018. još nije donesen u Vijeću, potrebno je poduzeti hitne mjere radi prilagodbe Direktive 2006/112/EZ izvanrednim okolnostima uzrokovanima pandemijom bolesti COVID-19. Cilj je takvih mjera osigurati da opskrba cjepivima za bolest COVID-19 i in vitro dijagnostičkim medicinskim proizvodima za tu bolest kao i da pružanje usluga usko povezanih s tim cjepivima i proizvodima postanu što prije cjenovno pristupačniji u Uniji.

                     (8)

                     U tu bi svrhu državama članicama trebalo dopustiti da primijene sniženu stopu PDV-a na isporuku in vitro dijagnostičkih medicinskih proizvoda za bolest COVID-19 i na pružanje usluga usko povezanih s tim proizvodima ili da odobre izuzeće s pravom na odbitak PDV-a plaćenog u prethodnoj fazi za isporuku cjepiva protiv bolesti COVID-19 i in vitro dijagnostičkih medicinskih proizvoda za tu bolest koje je za tu namjenu odobrila Komisija ili države članice kao i za pružanje usluga usko povezanih s tim cjepivima i proizvodima.

                     (9)

                     Mogućnost primjene snižene stope PDV-a na isporuku in vitro dijagnostičke medicinske proizvode za bolest COVID-19 i na pružanje usluga usko povezanih s tim proizvodima ili odobrenja izuzeća s pravom na odbitak PDV-a plaćenog u prethodnoj fazi za isporuku cjepiva protiv bolesti COVID-19 i in vitro dijagnostičkih medicinskih proizvoda za tu bolest, kao i na pružanje usluga usko povezanih s tim cjepivima i proizvodima, trebala bi biti vremenski ograničena. Tu bi mogućnost trebalo dopustiti samo dok traju izvanredne okolnosti uzrokovane pandemijom bolesti COVID-19. Zbog neizvjesnosti u pogledu trajanja tih izvanrednih okolnosti mogućnost primjene snižene stope PDV-a ili odobrenja izuzeća s pravom na odbitak PDV-a plaćenog u prethodnoj fazi za te isporuke trebala bi ostati na snazi do 31. prosinca 2022. Prije isteka tog razdoblja, mogućnost primjene sniženja ili odobrenja izuzeća će se preispitati u svjetlu stanja pandemije te, bude li potrebno, trebalo bi biti moguće to razdoblje produljiti. Ako prijedlog iz 2018. bude donesen i počne se primjenjivati prije isteka tog razdoblja, ove privremene mjere čiji je cilj prilagodba Direktive 2006/112/EZ na pandemiju bolesti COVID-19 ne bi više imale svoju svrhu.

                     (10)

                     S obzirom na to da cilj ove Direktive, što prije osigurati cjenovno pristupačniju isporuku cjepiva protiv bolesti COVID-19 i in vitro dijagnostičkih medicinskih proizvoda za tu bolest kao i pružanje usluga usko povezanih s tim cjepivima i proizvodima u Uniji, ne mogu dostatno ostvariti države članice, nego se on zbog opsega i učinaka djelovanja na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Direktiva ne prelazi ono što je potrebno za ostvarivanje tog cilja.

                     (11)

                     Direktivu 2006/112/EZ trebalo bi stoga na odgovarajući način izmijeniti.

                     (12)

                     S obzirom na pandemiju bolesti COVID-19 i hitnost odgovora na s njom povezanu javnozdravstvenu krizu, smatralo se primjerenim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

                     (13)

                     S obzirom na hitnost situacije povezane s pandemijom bolesti COVID-19 ova bi Direktiva trebala stupiti na snagu sljedećeg dana od dana objave u Službenom listu Europske unije,

               DONIJELO JE OVU DIREKTIVU:

            Članak 1.
            U Direktivu 2006/112/EZ umeće se sljedeći članak:

                  „Članak 129.a

                     1.   Države članice mogu donijeti jednu od sljedećih mjera:

                                 (a)

                                 primijeniti sniženu stopu na isporuku in vitro dijagnostičkih medicinskih proizvoda za bolest COVID-19 i na pružanje usluga usko povezanih s tim proizvodima;

                                 (b)

                                 odobriti izuzeće s pravom na odbitak PDV-a plaćenog u prethodnoj fazi za isporuku in vitro dijagnostičkih medicinskih proizvoda za bolest COVID-19 i za pružanje usluga usko povezanih s tim proizvodima.

                           Samo in vitro dijagnostički medicinski proizvodi za bolest COVID-19 koji su u skladu s primjenjivim zahtjevima utvrđenima u Direktivi 98/79/EZ Europskog parlamenta i Vijeća (*) ili Uredbi (EU) 2017/746 Europskog parlamenta i Vijeća (**) i drugim primjenjivim zakonodavstvom Unije prihvatljivi su za mjere predviđene prvim podstavkom.

                     2.   Države članice mogu odobriti izuzeće s pravom na odbitak PDV-a plaćenog u prethodnoj fazi za isporuku cjepiva protiv bolesti COVID-19 i za pružanje usluga usko povezanih s tim cjepivima.
                     Samo ona cjepiva protiv bolesti COVID-19 koja je odobrila Komisija ili države članice prihvatljiva su za izuzeće iz prvog podstavka.

                     3.   Ovaj članak primjenjuje se do 31. prosinca 2022.

            Članak 2.

               1.   Ako države članice odluče primijeniti sniženu stopu ili odobriti izuzeće iz članka 1., zakoni i drugi propisi koje države članice donesu i objave, a koji su potrebni radi usklađivanja ovom Direktivom sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva u roku od dva mjeseca od njihova donošenja.

            Članak 3.
            Ova Direktiva stupa na snagu sljedećeg dana od dana objave u Službenom listu Europske unije.

            Članak 4.
            Ova je Direktiva upućena državama članicama.

            Sastavljeno u Bruxellesu 7. prosinca 2020.

                  Za Vijeće

                  Predsjednik

               M. ROTH

            (1)  Mišljenje od 26. studenog 2020. (nije još objavljeno u Službenom listu).

            (2)  Mišljenje od 2. prosinca 2020. (nije još objavljeno u Službenom listu).

            (3)  Odluka Komisije (EU) 2020/491 оd 3. travnja 2020. o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (SL L 103 I, 3.4.2020., str. 1.).

            (4)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).


title: Provedbena direktiva Komisije (EU) 2020/2088 оd 11. prosinca 2020. o izmjeni Priloga II. Direktivi 2009/48/EZ Europskog parlamenta i Vijeća u pogledu označivanja alergenih mirisa u igračkama (Tekst značajan za EGP)

text:
                  15.12.2020

                  HR

                  Službeni list Europske unije

                  L 423/53

         PROVEDBENA DIREKTIVA KOMISIJE (EU) 2020/2088
         оd 11. prosinca 2020.
         o izmjeni Priloga II. Direktivi 2009/48/EZ Europskog parlamenta i Vijeća u pogledu označivanja alergenih mirisa u igračkama
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2009/48/EZ Europskog parlamenta i Vijeća od 18. lipnja 2009. o sigurnosti igračaka (1), a posebno njezin članak 46. stavak 1. prvi podstavak točku (b),
         budući da:

                     (1)

                     Direktivom 2009/48/EZ utvrđuje se opća obveza da se na igrački, na pričvršćenoj etiketi, na ambalaži ili na priloženim uputama navedu nazivi 11 alergenih mirisa ako su dodani u koncentracijama većima od 100 mg/kg u igrački ili u njezinim sastavnim dijelovima. Ti su alergeni mirisi navedeni u tablici u trećem stavku točke 11. dijela III. Priloga II. toj direktivi.

                     (2)

                     Znanstveni odbor za sigurnost potrošača (SCCS), koji pomaže Komisiji kao neovisno tijelo za procjenu rizika u području kozmetičkih proizvoda, u svojem je mišljenju od 26. i 27. lipnja 2012. (2) napomenuo da je kontaktna alergija na mirise uobičajen, značajan i relevantan problem u Europi te da do izloženosti mirisima dolazi pri uporabi drugih proizvoda široke potrošnje, kao što su igračke. SCCS napominje i da se posljednjih godina pojavio trend dodavanja kemikalija za miris mnogim vrstama proizvoda široke potrošnje, kao što su dječje igračke, što može znatno doprinijeti izloženosti potrošača mirisu putem kože. SCCS dodaje da su potrošači izloženi mirisnim tvarima iz raznih kozmetičkih proizvoda, drugih proizvoda široke potrošnje, farmaceutskih proizvoda i na radnomu mjestu te da su sva ta izlaganja značajna u kontekstu kontaktne alergije jer nije kritičan izvor izloženosti, već kumulativna doza po jedinici površine. U tablici 13-1 tog mišljenja naveden je niz poznatih kontaktnih alergena za ljude.

                     (3)

                     Istraživanje o alergenim tvarima u proizvodima za djecu, koje je provela Agencija za zaštitu okoliša u Danskoj (3), pokazalo je da su alergeni mirisi prisutni u igračkama, konkretno u plastelinu, „ljigavcima”, lutki, plišanom medvjediću i gumenim vezicama.

                     (4)

                     Stručna skupina za sigurnost igračaka savjetuje Komisiju u pripremi zakonodavnih prijedloga i političkih inicijativa u području sigurnosti igračaka. Misija njezine podskupine za kemikalije u igračkama (podskupina „Kemikalije”) je savjetovanje o kemijskim tvarima koje se smiju koristiti u igračkama.

                     (5)

                     Stručna skupina za sigurnost igračaka podsjetila je na svojem sastanku održanom 13. rujna 2019. (4) da je alergena tvar, bilo da je prisutna u kozmetičkim proizvodima ili u igračkama, uvijek alergena. To inherentno svojstvo te tvari ne ovisi o njezinoj primjeni te je stoga prisutno bez obzira na to upotrebljava li se alergena tvar u kozmetici ili u igračkama. Stručna skupina zaključila je da alergena tvar koja predstavlja rizik u kozmetičkim proizvodima može predstavljati i rizik u igračkama. Stoga je naglasila važnost toga da se pri donošenju propisa o alergenim mirisima u igračkama uzima u obzir mišljenja SCCS-a i odbora koji su mu prethodili o alergenim mirisima u kozmetičkim proizvodima.

                     (6)

                     Na sastanku podskupine za kemikalije održanom 3. svibnja 2018. (5) većina članova zaključila je da bi se poznati kontaktni alergeni za ljude, navedeni u tablici 13-1 mišljenja SCCS-a od 26. i 27. lipnja 2012., trebali dodati na popis alergenih mirisa koji moraju biti navedeni na igrački, na pričvršćenoj etiketi, na ambalaži ili na priloženim uputama u tablici iz trećeg stavka točke 11. dijela III. Priloga II. Direktivi 2009/48/EZ.

                     (7)

                     Stručna skupina za sigurnost igračaka potvrdila je zaključke podskupine za kemikalije 13. rujna 2019.

                     (8)

                     Na sastanku održanom 13. rujna 2019. Stručna skupina za sigurnost igračaka napomenula je da unos br. 4. u tablici u trećem stavku točke 11. dijela III. Priloga II. Direktivi 2009/48/EZ za citronelol, broj CAS 106-22-9, obuhvaća samo mješavinu dvaju enantiomernih oblika citronelola. Prema Stručnoj skupini zahtjevi povezani s označivanjem trebali bi, međutim, obuhvaćati i dva pojedinačna enantiomerna oblika navedena pod brojevima CAS 1117-61-9 i 7540-51-4 u tablici 13-1 mišljenja SCCS-a od 26. i 27. lipnja 2012.

                     (9)

                     S obzirom na mišljenje SCCS-a od 26. i 27. lipnja 2012. i preporuku Stručne skupine za sigurnost igračaka od 13. rujna 2019., zahtjevi povezani s označivanjem trebali bi se odnositi i na alergene mirise navedene u tablici 13-1 mišljenja SCCS-a od 26. i 27. lipnja 2012. kad su prisutni u igračkama. Mirise na koje se još ne odnosi zabrana ili zahtjevi povezani s označivanjem utvrđeni u Direktivi 2009/48/EZ trebalo bi stoga uvrstiti u tablicu u trećem stavku točke 11. dijela III. Priloga II. toj direktivi.

                     (10)

                     Direktivu 2009/48/EZ trebalo bi stoga na odgovarajući način izmijeniti.

                     (11)

                     Mjere koje su za to predviđene u ovoj Direktivi u skladu su s mišljenjem Odbora osnovanog na temelju članka 47. stavka 1. Direktive 2009/48/EZ,

               DONIJELA JE OVU DIREKTIVU:

            Članak 1.
            Prilog II. Direktivi 2009/48/EZ mijenja se u skladu s Prilogom ovoj Direktivi.

            Članak 2.

               1.   Države članice najkasnije do 4. srpnja 2022. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.
               One primjenjuju te odredbe od 5. srpnja 2022.
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Ova je Direktiva upućena državama članicama.

            Sastavljeno u Bruxellesu 11. prosinca 2020.

                  Za Komisiju

                  Predsjednica

               Ursula VON DER LEYEN

            (1)  SL L 170, 30.6.2009., str. 1.

            (2)  Mišljenje SCCS-a o mirisnim alergenima u kozmetičkim proizvodima, 26.–27. lipnja 2012. (SCCS/1459/11).http://ec.europa.eu/health/scientific_committees/consumer_safety/docs/sccs_o_102.pdf

            (3)  Dansko ministarstvo okoliša i hrane – Agencija za zaštitu okoliša. Istraživanje o alergenim tvarima u proizvodima za djecu – igračkama i kozmetičkim proizvodima. Istraživanje o kemijskim tvarima u proizvodima široke potrošnje br. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Zapisnik sa sastanka Stručne skupine za sigurnost igračaka održanog 13. rujna 2019.https://ec.europa.eu/transparency/regexpert/index.cfm?do=groupDetail.groupMeeting&meetingId=17996

            (5)  Zapisnik sa sastanka podskupine za kemikalije Stručne skupine za sigurnost igračaka održanog 3. svibnja 2018.https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            PRILOG
            Tablica u trećem stavku točke 11. dijela III. Priloga II. mijenja se kako slijedi:

                        (1)

                        unos 4 zamjenjuje se sljedećim:

                                    Br.

                                    Naziv alergenog mirisa

                                    Broj CAS

                                    „4.

                                    Citronelol

                                    106-22-9; 1117-61-9; 7540-51-4”;

                        (2)

                        dodaju se sljedeći unosi:

                                    Br.

                                    Naziv alergenog mirisa

                                    Broj CAS

                                    „12.

                                    Acetilcedren

                                    32388-55-9

                                    13.

                                    Amil salicilat

                                    2050-08-0

                                    14.

                                    Trans-anetol

                                    4180-23-8

                                    15.

                                    Benzaldehid

                                    100-52-7

                                    16.

                                    Kamfor

                                    76-22-2; 464-49-3

                                    17.

                                    Karvon

                                    99-49-0; 6485-40-1; 2244-16-8

                                    18.

                                    Beta-kariofilen (oks.)

                                    87-44-5

                                    19.

                                    Ružin keton-4 (damaskenon)

                                    23696-85-7

                                    20.

                                    Alfa-damaskon (TMCHB)

                                    43052-87-5; 23726-94-5

                                    21.

                                    Cis-beta-damaskon

                                    23726-92-3

                                    22.

                                    Delta-damaskon

                                    57378-68-4

                                    23.

                                    Dimetilbenzil karbinil acetat (DMBCA)

                                    151-05-3

                                    24.

                                    Heksadekanolakton

                                    109-29-5

                                    25.

                                    Heksametilindanopiran

                                    1222-05-5

                                    26.

                                    (DL)-limonen

                                    138-86-3

                                    27.

                                    Linalil acetat

                                    115-95-7

                                    28.

                                    Mentol

                                    1490-04-6; 89-78-1; 2216-51-5

                                    29.

                                    Metil salicilat

                                    119-36-8

                                    30.

                                    3-metil-5-(2,2,3-trimetil-4-ciklopenten-1-il)pent-3-en-2-ol

                                    67801-20-1

                                    31.

                                    Alfa-pinen

                                    80-56-8

                                    32.

                                    Beta-pinen

                                    127-91-3

                                    33.

                                    Propiliden ftalid

                                    17369-59-4

                                    34.

                                    Salicilaldehid

                                    90-02-8

                                    35.

                                    Alfa-santalol

                                    115-71-9

                                    36.

                                    Beta-santalol

                                    77-42-9

                                    37.

                                    Sklareol

                                    515-03-7

                                    38.

                                    Alfa-terpineol

                                    10482-56-1; 98-55-5

                                    39.

                                    Terpineol (smjesa izomera)

                                    8000-41-7

                                    40.

                                    Terpinolen

                                    586-62-9

                                    41.

                                    Tetrametil acetiloktahidro naftaleni

                                    54464-57-2; 54464-59-4; 68155-66-8; 68155-67-9

                                    42.

                                    Trimetil benzenpropanol (majantol)

                                    103694-68-4

                                    43.

                                    Vanilin

                                    121-33-5

                                    44.

                                    Cananga odorata i ulje ylang-ylanga

                                    83863-30-3; 8006-81-3

                                    45.

                                    Ulje kore Cedrus atlantica

                                    92201-55-3; 8000-27-9

                                    46.

                                    Ulje lista Cinnamomum cassia

                                    8007-80-5

                                    47.

                                    Ulje kore Cinnamomum zeylanicum

                                    84649-98-9

                                    48.

                                    Ulje cvijeta Citrus aurantium amara

                                    8016-38-4

                                    49.

                                    Ulje kore Citrus aurantium amara

                                    72968-50-4

                                    50.

                                    Ulje istisnuto iz kore Citrus bergamia

                                    89957-91-5

                                    51.

                                    Ulje istisnuto iz kore Citrus limonum

                                    84929-31-7

                                    52.

                                    Ulje istisnuto iz kore Citrus sinensis (sin.: Aurantium dulcis)

                                    97766-30-8; 8028-48-6

                                    53.

                                    Ulja Cymbopogon citratus/schoenanthus

                                    89998-14-1; 8007-02-01; 89998-16-3

                                    54.

                                    Ulje lista Eucalyptus spp.

                                    92502-70-0; 8000-48-4

                                    55.

                                    Ulje lista/cvijeta Eugenia caryophyllus

                                    8000-34-8

                                    56.

                                    Jasminum grandiflorum/officinale

                                    84776-64-7; 90045-94-6; 8022-96-6

                                    57.

                                    Juniperus virginiana

                                    8000-27-9; 85085-41-2

                                    58.

                                    Ulje ploda Laurus nobilis

                                    8007-48-5

                                    59.

                                    Ulje lista Laurus nobilis

                                    8002-41-3

                                    60.

                                    Ulje sjemenki Laurus nobilis

                                    84603-73-6

                                    61.

                                    Lavandula hybrida

                                    91722-69-9

                                    62.

                                    Lavandula officinalis

                                    84776-65-8

                                    63.

                                    Mentha piperita

                                    8006-90-4; 84082-70-2

                                    64.

                                    Mentha spicata

                                    84696-51-5

                                    65.

                                    Narcissus spp.

                                    različiti brojevi, uključujući 90064-25-8

                                    66.

                                    Pelargonium graveolens

                                    90082-51-2; 8000-46-2

                                    67.

                                    Pinus mugo

                                    90082-72-7

                                    68.

                                    Pinus pumila

                                    97676-05-6

                                    69.

                                    Pogostemon cablin

                                    8014-09-3; 84238-39-1

                                    70.

                                    Ulje cvjetova ruže (Rosa spp.)

                                    različiti brojevi, uključujući 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                                    71.

                                    Santalum album

                                    84787-70-2; 8006-87-9

                                    72.

                                    Terpentin (ulje)

                                    8006-64-2; 9005-90-7; 8052-14-0”.


title: Provedbena direktiva Komisije (EU) 2020/2089 оd 11. prosinca 2020. o izmjeni Priloga II. Direktivi 2009/48/EZ Europskog parlamenta i Vijeća u pogledu zabrane alergenih mirisa u igračkama (Tekst značajan za EGP)

text:
                  15.12.2020

                  HR

                  Službeni list Europske unije

                  L 423/58

         PROVEDBENA DIREKTIVA KOMISIJE (EU) 2020/2089
         оd 11. prosinca 2020.
         o izmjeni Priloga II. Direktivi 2009/48/EZ Europskog parlamenta i Vijeća u pogledu zabrane alergenih mirisa u igračkama
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2009/48/EZ Europskog parlamenta i Vijeća od 18. lipnja 2009. o sigurnosti igračaka (1), a posebno njezin članak 46. stavak 1. prvi podstavak točku (b),
         budući da:

                     (1)

                     Direktivom 2009/48/EZ utvrđuje se opća zabrana 55 alergenih mirisa u igračkama, koji su navedeni u tablici u prvom stavku točke 11. dijela III. Priloga II. toj direktivi, kako bi se djeca zaštitila od alergija koje ti mirisi mogu uzrokovati ako se koriste u igračkama.

                     (2)

                     Znanstveni odbor za sigurnost potrošača (SCCS), koji pomaže Komisiji kao neovisno tijelo za procjenu rizika u području kozmetičkih proizvoda, u svojem je mišljenju od 26. i 27. lipnja 2012. (2) napomenuo da je kontaktna alergija na mirise uobičajen, značajan i relevantan problem u Europi te da do izloženosti mirisima dolazi pri uporabi drugih proizvoda široke potrošnje, kao što su igračke. SCCS napominje i da se posljednjih godina pojavio trend dodavanja kemikalija za miris mnogim vrstama proizvoda široke potrošnje, kao što su dječje igračke, što može znatno doprinijeti izloženosti potrošača mirisu putem kože. SCCS dodaje da su potrošači izloženi mirisnim tvarima iz raznih kozmetičkih proizvoda, drugih proizvoda široke potrošnje, farmaceutskih proizvoda i na radnomu mjestu te da su sva ta izlaganja značajna u kontekstu kontaktne alergije jer nije kritičan izvor izloženosti, već kumulativna doza po jedinici površine.

                     (3)

                     Istraživanje o alergenim tvarima u proizvodima za djecu, koje je provela Agencija za zaštitu okoliša u Danskoj (3), pokazalo je da su alergeni mirisi prisutni u igračkama, konkretno u plastelinu, „ljigavcima”, lutki, plišanom medvjediću i gumenim vezicama.

                     (4)

                     Stručna skupina za sigurnost igračaka savjetuje Komisiju u pripremi zakonodavnih prijedloga i političkih inicijativa u području sigurnosti igračaka. Njezina podskupina za kemikalije u igračkama (podskupina „Kemikalije”) zadužena je za savjetovanje o kemijskim tvarima koje se mogu koristiti u igračkama.

                     (5)

                     Stručna skupina za sigurnost igračaka podsjetila je na svojem sastanku održanom 13. rujna 2019. (4) da je alergena tvar, bilo da je prisutna u kozmetičkim proizvodima ili u igračkama, uvijek alergena. To inherentno svojstvo te tvari ne ovisi o njezinoj primjeni te je stoga prisutno bez obzira na to upotrebljava li se alergena tvar u kozmetici ili u igračkama. Stručna skupina zaključila je da alergena tvar koja predstavlja rizik u kozmetičkim proizvodima može predstavljati i rizik u igračkama. Stoga je naglasila važnost toga da se pri donošenju propisa o alergenim mirisima u igračkama uzima u obzir mišljenja SCCS-a i odbora koji su mu prethodili o alergenim mirisima u kozmetičkim proizvodima.

                     (6)

                     Direktivom 2009/48/EZ Komisiji se omogućuje da zabrani ili zahtijeva označivanje alergenih mirisa u igračkama. Suprotno Uredbi (EZ) br. 1223/2009 Europskog parlamenta i Vijeća (5), kojom se reguliraju kozmetički proizvodi, njome se Komisiji ne omogućuje određivanje ograničenja za alergene mirise.

                     (7)

                     U svojem mišljenju od 26. i 27. lipnja 2012. SCCS je zaključio da kozmetički proizvodi koji sadržavaju atranol ili kloroatranol nisu sigurni. SCCS je stoga potvrdio mišljenje Znanstvenog odbora za proizvode široke potrošnje (SCCP) od 7. prosinca 2004. (6) da atranol i kloroatranol ne bi smjeli biti prisutni u proizvodima široke potrošnje. Podskupina za kemikalije stoga je na svojem sastanku održanom 3. svibnja 2018. (7) preporučila da se zabrani uporaba atranola i kloroatranola u igračkama tako da ih se doda u tablicu u prvom stavku točke 11. dijela III. Priloga II. Direktivi 2009/48/EZ.

                     (8)

                     U svojem je mišljenju iz prosinca 1999. (8) Znanstveni odbor za kozmetičke i neprehrambene proizvode široke potrošnje (SCCNFP), prethodnik SCCS-a, uvrstio metilheptinkarbonat među kemikalije za miris koje se rjeđe prijavljuju kao kontaktni alergeni. Na temelju tog mišljenja metilheptinkarbonat uvršten je među alergene mirise koji moraju biti navedeni na igrački, na pričvršćenoj etiketi, na ambalaži ili na priloženim uputama, u skladu s trećim stavkom točke 11. dijela III. Priloga II. Direktivi 2009/48/EZ. U svojem mišljenju od 25. rujna 2001. (9) SCCNFP je preporučio da razina metilheptinkarbonata u gotovim kozmetičkim proizvodima ne prelazi 0,01 %.

                     (9)

                     S obzirom na navedeno, a posebno s obzirom na mišljenje SCCS-a u kojem je zaključeno da kozmetički proizvodi koji sadržavaju atranol ili kloroatranol nisu sigurni, mišljenje SCCP-a da atranol i kloroatranol ne bi trebali biti prisutni u proizvodima široke potrošnje i mišljenje SCCNFP-a da razina metilheptinkarbonata u kozmetičkim proizvodima ne bi smjela prelaziti 0,01 %, Stručna skupina za sigurnost igračaka preporučila je na sastanku održanom 13. rujna 2019. da se zabrani uporaba atranola, kloroatranola i metilheptinkarbonata u igračkama.

                     (10)

                     S obzirom na mišljenje SCCS-a, SCCP-a i SCCNFP-a i preporuku Stručne skupine za sigurnost igračaka, uporaba atranola, kloroatranola i metilheptinkarbonata u igračkama trebala bi se zabraniti.

                     (11)

                     Direktivu 2009/48/EZ trebalo bi stoga na odgovarajući način izmijeniti.

                     (12)

                     Mjere koje su za to predviđene u ovoj Direktivi u skladu su s mišljenjem Odbora osnovanog na temelju članka 47. stavka 1. Direktive 2009/48/EZ,

               DONIJELA JE OVU DIREKTIVU:

            Članak 1.
            Prilog II. Direktivi 2009/48/EZ mijenja se u skladu s Prilogom ovoj Direktivi.

            Članak 2.

               1.   Države članice najkasnije do 4. srpnja 2022. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.
               One primjenjuju te odredbe od 5. srpnja 2022.
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Ova je Direktiva upućena državama članicama.

            Sastavljeno u Bruxellesu 11. prosinca 2020.

                  Za Komisiju

                  Predsjednica

               Ursula VON DER LEYEN

            (1)  SL L 170, 30.6.2009., str. 1.

            (2)  Mišljenje SCCS-a o mirisnim alergenima u kozmetičkim proizvodima, 26.–27. lipnja 2012. (SCCS/1459/11).http://ec.europa.eu/health/scientific_committees/consumer_safety/docs/sccs_o_102.pdf

            (3)  Dansko ministarstvo okoliša i hrane – Agencija za zaštitu okoliša. Istraživanje o alergenim tvarima u proizvodima za djecu – igračkama i kozmetičkim proizvodima. Istraživanje o kemijskim tvarima u proizvodima široke potrošnje br. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Zapisnik sa sastanka Stručne skupine za sigurnost igračaka održanog 13. rujna 2019.
         https://ec.europa.eu/transparency/regexpert/index.cfm?do=groupDetail.groupMeeting&meetingId=17996

            (5)  Uredba (EZ) br. 1223/2009 Europskog parlamenta i Vijeća od 30. studenoga 2009. o kozmetičkim proizvodima (SL L 342, 22.12.2009., str. 59.).

            (6)  Mišljenje SCCP-a o atranolu i kloroatranolu u prirodnim ekstraktima (npr. ekstraktu Evernia prunastri (lišaj na kori hrasta) i ekstraktu Evernia furfuracea L. (lišaj na kori bora i jele)), 7. prosinca 2004. (SCCP/00847/04).
         https://ec.europa.eu/health/ph_risk/committees/04_sccp/docs/sccp_o_006.pdf

            (7)  Zapisnik sa sastanka podskupine za kemikalije Stručne skupine za sigurnost igračaka održanog 3. svibnja 2018.
         https://ec.europa.eu/transparency/regexpert/index.cfm?do=groupDetail.groupMeetingDoc&docid=19025

            (8)  Mišljenje o alergijama na mirise kod potrošača – Pregled problema. Analiza potrebe za odgovarajućim informiranjem potrošača i identifikacijom alergena, 8. prosinca 1999. (SCCNFP/0017/98 Final), tablica 6.b, str. 23.
         https://ec.europa.eu/health/ph_risk/committees/sccp/documents/out98_en.pdf

            (9)  Mišljenje o početnom popisu parfumerijskih materijala koji ne smiju biti sastojci kozmetičkih proizvoda osim u skladu s utvrđenim ograničenjima i uvjetima, 25. rujna 2001. (SCCNFP/0392/00 final), str. 8.
         https://ec.europa.eu/health/ph_risk/committees/sccp/documents/out150_en.pdf

            PRILOG
            Točka 11. dijela III. Priloga II. mijenja se kako slijedi:

                        (1)

                        u tablicu u prvom stavku dodaju se sljedeći unosi:

                                    Br.

                                    Naziv alergenog mirisa

                                    Broj CAS

                                    „56.

                                    Atranol (2,6-dihidroksi-4-metil-benzaldehid)

                                    526-37-4

                                    57.

                                    Kloroatranol (3-kloro-2,6-dihidroksi-4-metil-benzaldehid)

                                    57074-21-2

                                    58.

                                    Metilheptinkarbonat

                                    111-12-6”;

                        (2)

                        u trećem stavku u tablici briše se unos 10.


title: Provedbena direktiva Komisije (EU) 2021/415 оd 8. ožujka 2021. o izmjeni direktiva Vijeća 66/401/EEZ i 66/402/EEZ radi prilagodbe taksonomskih skupina i naziva određenih vrsta sjemena i korova u skladu sa znanstvenim i tehničkim razvojem (Tekst značajan za EGP)

text:
                  9.3.2021

                  HR

                  Službeni list Europske unije

                  L 81/65

         PROVEDBENA DIREKTIVA KOMISIJE (EU) 2021/415
         оd 8. ožujka 2021.
         o izmjeni direktiva Vijeća 66/401/EEZ i 66/402/EEZ radi prilagodbe taksonomskih skupina i naziva određenih vrsta sjemena i korova u skladu sa znanstvenim i tehničkim razvojem
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 66/401/EEZ od 14. lipnja 1966. o stavljanju na tržište sjemena krmnog bilja (1), a posebno njezin članak 2. stavak 1. točku A. podtočku (a) i članak 21.a,
         uzimajući u obzir Direktivu Vijeća 66/402/EEZ od 14. lipnja 1966. o stavljanju na tržište sjemena žitarica (2), a posebno njezin članak 2. stavak 1. točku A. podtočku (a) i članak 21.a,
         budući da:

                     (1)

                     Zbog znanstvenog razvoja botanički nazivi hrapavolisne vlasulje i pirike te botanički nazivi pšenice, tvrde pšenice, pravog pira, sirka i sudanske trave revidirani su u skladu s pravilima Međunarodnog kodeksa nomenklature za alge, gljive i biljke.

                     (2)

                     Botanički naziv hrapavolisne vlasulje revidiran je jer je naziv Festuca trachyphylla (Hack.) Hack. valjano objavljen prije naziva Festuca trachyphylla (Hack.) Krajina. Elytrigia repens nije valjano objavljen kao botanički naziv pirike. Umjesto njega je Elymus repens utvrđen kao valjani botanički naziv te vrste.

                     (3)

                     Pristupi taksonomiji vrsta Triticum na temelju genoma i filogenije potvrdili su da su tvrda pšenica i pravi pir, koji su se prethodno smatrali neovisnim vrstama, podvrste drugih vrsta. Stoga je revidiran prethodni botanički naziv tvrde pšenice, Triticum durum Desf., te novi naziv glasi Triticum turgidum L. subsp. durum (Desf.) van Slageren. Botanički naziv pravog pira, Triticum spelta L., revidiran je i sada glasi Triticum aestivum L. subsp. spelta (L.) Thell. Budući da je pravi pir postao podvrsta pšenice, skupina biljaka prethodno nazvana Triticum aestivum L. preimenovana je u Triticum aestivum L. subsp. aestivum u skladu s pravilima Međunarodnog kodeksa nomenklature za alge, gljive i biljke.

                     (4)

                     Prethodni botanički naziv sudanske trave, Sorghum sudanense (Piper) Stapf, nije valjano objavljen te je Sorghum bicolor (L.) Moench subsp. drummondii (Steud.) de Wet ex Davidse utvrđen kao valjani botanički naziv te skupine biljaka u skladu s pravilima Međunarodnog kodeksa nomenklature za alge, gljive i biljke. Budući da sudanska trava pripada taksonomskoj kategoriji podvrste sirka, botanički naziv sirka, Sorghum bicolor (L.) Moench, revidiran je u skladu s pravilima Međunarodnog kodeksa nomenklature za alge, gljive i biljke te sada glasi Sorghum bicolor (L.) Moench subsp. bicolor.

                     (5)

                     Direktive 66/401/EEZ i 66/402/EEZ trebalo bi stoga izmijeniti kako bi se uzele u obzir te promjene.

                     (6)

                     Mjere predviđene ovom Direktivom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU DIREKTIVU:

            Članak 1.
            Izmjene Direktive 66/401/EEZ
            Direktiva 66/401/EEZ mijenja se kako slijedi:

                        (1)

                        U članku 2. stavku 1. točki A. podtočki (a), šesnaesta definicija zamjenjuje se sljedećim:

                                    „Festuca trachyphylla (Hack.) Hack.

                                    Hrapavolisna vlasulja”

                        (2)

                        Prilog II. mijenja se u skladu s dijelom A Priloga ovoj Direktivi.

            Članak 2.
            Izmjene Direktive 66/402/EEZ
            Direktiva 66/402/EEZ mijenja se kako slijedi:

                        (1)

                        Članak 2. stavak 1. točka A. mijenja se kako slijedi:

                                    (a)

                                    osma definicija zamjenjuje se sljedećim:

                                                ”Sorghum bicolor (L.) Moench subsp. bicolor

                                                Sirak”

                                    (b)

                                    deveta definicija zamjenjuje se sljedećim:

                                                „Sorghum bicolor (L.) Moench subsp. drummondii (Steud.) de Wet ex Davidse

                                                Sudanska trava”

                                    (c)

                                    jedanaesta definicija zamjenjuje se sljedećim:

                                                „Triticum aestivum L. subsp. aestivum

                                                Pšenica”

                                    (d)

                                    dvanaesta definicija zamjenjuje se sljedećim:

                                                „Triticum turgidum L. subsp. durum (Desf.) van Slageren

                                                Tvrda pšenica”

                                    (e)

                                    trinaesta definicija zamjenjuje se sljedećim:

                                                „Triticum aestivum L. subsp. spelta (L.) Thell.

                                                Pravi pir”

                                    (f)

                                    petnaesta definicija zamjenjuje se sljedećim:

                                                „Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Hibridi koji rezultiraju iz križanja vrsta Sorghum bicolor (L.) Moench subsp. bicolor i Sorghum bicolor (L.) Moench subsp. drummondii (Steud.) de Wet ex Davidse”

                        (2)

                        Prilozi I., II. i III. mijenjaju se u skladu s dijelom B Priloga ovoj Direktivi.

            Članak 3.
            Prenošenje

               1.   Države članice najkasnije do 31. siječnja 2022. donose i objavljuju zakone i druge propise koji su potrebni za usklađivanje s ovom Direktivom One Komisiji odmah dostavljaju tekst tih odredaba.
               One primjenjuju te odredbe od 1. veljače 2022.
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 4.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 5.
            Adresati
            Ova je Direktiva upućena državama članicama.

            Sastavljeno u Bruxellesu 8. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL 125, 11.7.1966., str. 2298.

            (2)  SL 125, 11.7.1966., str. 2309.

            PRILOG

               Dio A – Izmjene Priloga II. Direktivi 66/401/EEZ

            Naslov stupca 7. u tablici u odjeljku I. točki 2. podtočki A. i naslov stupca 5. u tablici u odjeljku II. točki 2. podtočki A. zamjenjuju se sljedećim:

               „Elymus repens”.

               Dio B – Izmjene priloga I., II. i III. Direktivi 66/402/EEZ

                        1.

                        Prilog I. mijenja se kako slijedi:

                                    (a)

                                    u točki 2., bilješka (*) u tablici zamjenjuje se sljedećim:

                                                „(*)

                                                Na područjima na kojima prisutnost S. halepense ili S. bicolor subsp. drummondii predstavlja poseban problem unakrsnog oprašivanja, primjenjuje se sljedeće:

                                                            (a)

                                                            usjevi za proizvodnju osnovnog sjemena Sorghum bicolor subsp. bicolor ili njegovih hibrida moraju se izolirati na udaljenosti od najmanje 800 m od bilo kojeg izvora te onečišćujuće peludi;

                                                            (b)

                                                            usjevi za proizvodnju certificiranog sjemena Sorghum bicolor subsp. bicolor ili njegovih hibrida moraju se izolirati na udaljenosti od najmanje 400 m od bilo kojeg izvora te onečišćujuće peludi.”;

                                    (b)

                                    točka 5. zamjenjuje se sljedećim:

                                                „5.

                                                Usjevi za proizvodnju certificiranog sjemena hibrida Avena nuda, Avena sativa, Avena strigosa, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta i samooplodne xTriticosecale te usjevi za proizvodnju certificiranog sjemena hibrida Hordeum vulgare tehnikom koja nije citoplazmatska muška sterilnost (CMS)

                                                            (a)

                                                            Usjev mora biti usklađen sa sljedećim standardima u pogledu udaljenosti od susjednih izvora peludi koja može rezultirati nepoželjnim stranim oprašivanjem:

                                                                        —

                                                                        najmanja udaljenost ženske komponente je 25 m od bilo koje druge sorte iste vrste osim usjeva muške komponente,

                                                                        —

                                                                        ova se udaljenost može zanemariti ako postoji dovoljna zaštita od bilo kakvog nepoželjnog stranog oprašivanja;

                                                            (b)

                                                            Usjev mora imati dovoljan identitet i čistoću kad je riječ o značajkama komponenata.
                                                            Kada se sjeme proizvodi upotrebom kemijskog hibridizacijskog sredstva, usjev mora biti u skladu sa sljedećim ostalim standardima ili uvjetima:

                                                                        i.

                                                                        minimalna čistoća sorte svake komponente je:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum i Triticum aestivum subsp. spelta: 99,7 %,

                                                                                —

                                                                                samooplodna xTriticosecale: 99,0 %;

                                                                        ii.

                                                                        minimalni hibriditet mora biti 95 %. Postotak hibriditeta ocjenjuje se u skladu s postojećim međunarodnim metodama, ako takve metode postoje. U slučajevima kada se hibriditet utvrđuje tijekom ispitivanja sjemena prije certificiranja, nije potrebno utvrđivanje hibriditeta tijekom terenskog inspekcijskog pregleda.”;

                                    (c)

                                    točka 7. podtočka B. podpodtočka (a) zamjenjuje se sljedećim:

                                                „(a)

                                                za Avena nuda, Avena sativa, Avena strigosa, Hordeum vulgare, Oryza sativa, Phalaris canariensis, xTriticosecale, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale: jedan;”;

                        2.

                        Prilog II. mijenja se kako slijedi:

                                    (a)

                                    točka 1. mijenja se kako slijedi:

                                                i.

                                                podtočka A. zamjenjuje se sljedećim:

                                                            „A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta, osim hibrida u svakom pojedinačnom slučaju:

                                                                        Kategorija

                                                                        Najmanja čistoća sorte
                                                                        (%)

                                                                        Osnovno sjeme

                                                                        99,9

                                                                        Certificirano sjeme, prva generacija

                                                                        99,7

                                                                        Certificirano sjeme, druga generacija

                                                                        99,0

                                                                  Najmanja čistoća sorte ispituje se uglavnom terenskim inspekcijskim pregledima koji se izvode u skladu s uvjetima utvrđenima u Prilogu I.”;

                                                ii.

                                                podtočka C. zamjenjuje se sljedećim:

                                                            „C.

                                                               Hibridi vrsta Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta i samooplodne xTriticosecale

                                                            Najmanja sortna čistoća sjemena iz kategorije certificirano sjeme iznosi 90 %.
                                                            U slučaju vrste Hordeum vulgare proizvedene tehnikom CMS ona iznosi 85 %. Nečistoće koje nisu linija obnavljanja ne smiju prelaziti 2 %.
                                                            Najmanja čistoća sorte ispituje se službenim testovima nakon provjere na primjerenoj količini uzoraka.”;

                                    (b)

                                    u tablici u točki 2. podtočki A. unos u trećem retku stupca 1. zamjenjuje se sljedećim:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:”;

                        3.

                        u Prilogu III. tablica se mijenja kako slijedi:

                                    i.

                                    u trećem retku prvog stupca unos se zamjenjuje sljedećim:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale”;

                                    ii.

                                    u šestom retku prvog stupca unos se zamjenjuje sljedećim:
                                    „Sorghum bicolor (L.) Moench subsp. bicolor”;

                                    iii.

                                    u sedmom retku prvog stupca unos se zamjenjuje sljedećim:
                                    „Sorghum bicolor (L.) Moench subsp. drummondii (Steud.) de Wet ex Davidse”;

                                    iv.

                                    u osmom retku prvog stupca unos se zamjenjuje sljedećim:
                                    „Hibridi vrsta Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse”.


title: Delegirana direktiva Komisije (EU) 2021/1716 оd 29. lipnja 2021. o izmjeni Direktive 2014/47/EU Europskog parlamenta i Vijeća u pogledu izmjena oznaka kategorija vozila koje proizlaze iz izmjena zakonodavstva o homologaciji (Tekst značajan za EGP)

text:
                  27.9.2021

                  HR

                  Službeni list Europske unije

                  L 342/45

         DELEGIRANA DIREKTIVA KOMISIJE (EU) 2021/1716
         оd 29. lipnja 2021.
         o izmjeni Direktive 2014/47/EU Europskog parlamenta i Vijeća u pogledu izmjena oznaka kategorija vozila koje proizlaze iz izmjena zakonodavstva o homologaciji
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/47/EU Europskog parlamenta i Vijeća od 3. travnja 2014. o pregledima tehničke ispravnosti na cesti gospodarskih vozila koja prometuju u Uniji i stavljanju izvan snage Direktive 2000/30/EZ (1), a posebno njezin članak 21.,
         budući da:

                     (1)

                     Direktiva 2014/47/EU primjenjuje se na gospodarska vozila konstrukcijske brzine veće od 25 km/h koja pripadaju kategorijama navedenima u članku 2. stavku 1. te direktive. Te se kategorije utvrđuju upućivanjem na direktive 2003/37/EZ (2) i 2007/46/EZ (3) Europskog parlamenta i Vijeća.

                     (2)

                     Direktive 2003/37/EZ i 2007/46/EZ stavljene su izvan snage Uredbom (EU) br. 167/2013 (4), odnosno Uredbom (EU) 2018/858 (5) Europskog parlamenta i Vijeća.

                     (3)

                     S obzirom na izmjene oznaka kategorija vozila koje su nastale stavljanjem Direktive 2003/37/EZ izvan snage Uredbom (EU) br. 167/2013, trebalo bi ažurirati kategorije vozila iz članka 2. stavka 1. Direktive 2014/47/EU te točku 6. Priloga IV. toj direktivi.

                     (4)

                     Direktivu 2014/47/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

            Članak 1.
            Direktiva 2014/47/EU mijenja se kako slijedi:

                        (1)

                        članak 2. mijenja se kako slijedi:

                                    (a)

                                    stavak 1. mijenja se kako slijedi:

                                                i.

                                                uvodni tekst zamjenjuje se sljedećim:

                                                   „1.   Ova se Direktiva primjenjuje na vozila konstrukcijske brzine veće od 25 km/h koja pripadaju sljedećim kategorijama, kako su definirane u Uredbi (EU) br. 167/2013 Europskog parlamenta i Vijeća (*1) i Uredbi (EU) 2018/858 Europskog parlamenta i Vijeća (*2):

                                                   (*1)  Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (SL L 60, 2.3.2013., str. 1.)."

                                                   (*2)  Uredba (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila, o izmjeni uredaba (EZ) br. 715/2007 i (EZ) br. 595/2009 te o stavljanju izvan snage Direktive 2007/46/EZ (SL L 151, 14.6.2018., str. 1.).”;"

                                                ii.

                                                točka (d) zamjenjuje se sljedećim:

                                                            „(d)

                                                            vozila kategorija T1b, T2b, T3b, T4.1b, T4.2b i T4.3b čija se uporaba za gospodarski cestovni prijevoz uglavnom odvija na javnim cestama, a čija je najveća konstrukcijska brzina veća od 40 km/h.”;

                        (2)

                        u Prilogu IV. točka 6. mijenja se kako slijedi:

                                    (a)

                                    podtočke (g) i (h) zamjenjuju se sljedećim:

                                                „(g)

                                                T1b;

                                                (h)

                                                T2b;”;

                                    (b)

                                    dodaju se podtočke od (i) do (m):

                                                „(i)

                                                T3b

                                                (j)

                                                T4.1b

                                                (k)

                                                T4.2b

                                                (l)

                                                T4.3b

                                                (m)

                                                Druga kategorija vozila:
                                                (molimo navedite)”.

            Članak 2.
            Prenošenje

               1.   Države članice najkasnije do 27. rujna 2022. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.
               One primjenjuju mjere potrebne radi usklađivanja s člankom 1. od 27. rujna 2022.
               Kad države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Direktiva upućena državama članicama.

            Sastavljeno u Bruxellesu 29. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 127, 29.4.2014., str. 134.

            (2)  Direktiva 2003/37/EZ Europskog parlamenta i Vijeća od 26. svibnja 2003. o homologaciji traktora za poljoprivredu i šumarstvo, njihovih prikolica i priključnih vučenih strojeva, kao i njihovih sustava, sastavnih dijelova ili zasebnih tehničkih jedinica i o stavljanju izvan snage Direktive 74/150/EEZ (SL L 171, 9.7.2003., str. 1.).

            (3)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (SL L 263, 9.10.2007., str. 1.)

            (4)  Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta vozila za poljoprivredu i šumarstvo (SL L 60, 2.3.2013., str. 1.).

            (5)  Uredba (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila, o izmjeni uredaba (EZ) br. 715/2007 i (EZ) br. 595/2009 te o stavljanju izvan snage Direktive 2007/46/EZ (SL L 151, 14.6.2018., str. 1.).


title: Delegirana direktiva Komisije (EU) 2021/1717 оd 9. srpnja 2021. o izmjeni Direktive 2014/45/EU Europskog parlamenta i Vijeća u pogledu ažuriranja određenih oznaka kategorija vozila i dodavanja sustava eCall na popis stavki koje treba ispitati, metoda, uzroka kvara i procjena nedostataka iz Priloga I. i Priloga III. toj direktivi (Tekst značajan za EGP)

text:
                  27.9.2021

                  HR

                  Službeni list Europske unije

                  L 342/48

         DELEGIRANA DIREKTIVA KOMISIJE (EU) 2021/1717
         оd 9. srpnja 2021.
         o izmjeni Direktive 2014/45/EU Europskog parlamenta i Vijeća u pogledu ažuriranja određenih oznaka kategorija vozila i dodavanja sustava eCall na popis stavki koje treba ispitati, metoda, uzroka kvara i procjena nedostataka iz Priloga I. i Priloga III. toj direktivi
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/45/EU Europskog parlamenta i Vijeća od 3. travnja 2014. o periodičnim tehničkim pregledima motornih vozila i njihovih priključnih vozila te stavljanju izvan snage Direktive 2009/40/EZ (1), a posebno njezin članak 17.,
         budući da:

                     (1)

                     Direktiva 2014/45/EU primjenjuje se na vozila konstrukcijske brzine veće od 25 km/h koja spadaju u kategorije utvrđene u članku 2. stavku 1. te direktive. Te su kategorije određene upućivanjem na direktive 2002/24/EZ (2), 2003/37/EZ (3) i 2007/46/EZ (4) Europskog parlamenta i Vijeća.

                     (2)

                     Direktiva 2002/24/EZ stavljena je izvan snage Uredbom (EU) br. 168/2013 (5), Direktiva 2003/37/EZ Uredbom (EU) br. 167/2013 (6), a Direktiva 2007/46/EZ Uredbom (EU) 2018/858 (7) Europskog parlamenta i Vijeća.

                     (3)

                     S obzirom na izmjene oznaka kategorija vozila koje su nastale stavljanjem izvan snage direktiva 2002/24/EZ i 2003/37/EZ, trebalo bi prilagoditi određene oznake kategorija vozila iz Direktive 2014/45/EU. Te izmjene ne utječu na opseg ni na učestalost pregleda.

                     (4)

                     Uredbom (EU) 2015/758 Europskog parlamenta i Vijeća (8) utvrđuje se obveza da određene nove vrste vozila budu opremljene sustavom eCall trajno ugrađenim u vozilo koji se temelji na službi 112, s učinkom od 31. ožujka 2018.

                     (5)

                     Sustav eCall ugrađen u vozilo koji se temelji na službi 112 mora, kao sustav za nuždu, biti pouzdan u najvećoj mogućoj mjeri. Trebalo bi osigurati točnost minimalnog skupa podataka, kao i prijenosa i kvalitete glasa te razviti jedinstven režim ispitivanja kako bi se osigurala dugovječnost i trajnost sustava eCall ugrađenog u vozilo koji se temelji na službi 112. Stoga bi trebalo redovno provoditi periodične tehničke preglede u skladu s Direktivom 2014/45/EU. U tablicu 3. Priloga I. toj direktivi trebalo bi dodati novu točku koja se odnosi na takvo ispitivanje.

                     (6)

                     Direktivu 2014/45/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

            Članak 1.
            Direktiva 2014/45/EU mijenja se kako slijedi:

                        1.

                        članak 2. mijenja se kako slijedi:

                                    (a)

                                    stavak 1. mijenja se kako slijedi:

                                                i.

                                                uvodni tekst zamjenjuje se sljedećim:

                                                   „1.   Ova se Direktiva primjenjuje na vozila konstrukcijske brzine veće od 25 km/h koja pripadaju sljedećim kategorijama, kako su definirane u uredbama (EU) br. 167/2013 (*1), (EU) br. 168/2013 (*2) i (EU) 2018/858 (*3) Europskog parlamenta i Vijeća:

                                                   (*1)  Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (SL L 60, 2.3.2013., str. 1.)."

                                                   (*2)  Uredba (EU) br. 168/2013 Europskog parlamenta i Vijeća od 15. siječnja 2013. o homologaciji i nadzoru tržišta vozila na dva ili tri kotača i četverocikala (SL L 60, 2.3.2013., str. 52.)."

                                                   (*3)  Uredba (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila i njihovih prikolica te sustavâ, sastavnih dijelova i zasebnih tehničkih jedinica namijenjenih za takva vozila, o izmjeni uredaba (EZ) br. 715/2007 i (EZ) br. 595/2009 te o stavljanju izvan snage Direktive 2007/46/EZ (SL L 151, 14.6.2018., str. 1.)”;"

                                                ii.

                                                šesta i sedma alineja zamjenjuju se sljedećim:

                                                            „—

                                                            od 1. siječnja 2022., vozila na dva ili tri kotača – vozila kategorija L3e, L4e, L5e i L7e opremljena motorom s unutarnjim izgaranjem zapremnine veće od 125 cm3, — traktore na kotačima kategorija T1b, T2b, T3b, T4.1b, T4.2b i T4.3b koji se upotrebljavaju uglavnom na javnim cestama, a čija je najveća konstrukcijska brzina veća od 40 km/h.”;

                                    (b)

                                    u stavku 2. sedma alineja zamjenjuje se sljedećim:

                                                „—

                                                vozila kategorija L3e, L4e, L5e i L7e opremljena motorom s unutarnjim izgaranjem zapremnine veće od 125 cm3 ako je država članica uvela djelotvorne alternativne mjere za sigurnost na cestama za vozila na dva ili tri kotača, posebno uzimajući u obzir relevantnu statistiku o sigurnosti na cestama za proteklih pet godina. Države članice obavješćuju Komisiju o takvim iznimkama.”;

                        2.

                        članak 5. mijenja se kako slijedi:

                                    (a)

                                    u stavku 1. točka (c) zamjenjuje se sljedećim:

                                                „(c)

                                                traktori na kotačima kategorija T1b, T2b, T3b, T4.1b, T4.2b i T4.3b koji se upotrebljavaju uglavnom na javnim cestama u komercijalne svrhe cestovnog prijevoza tereta: četiri godine nakon datuma prve registracije vozila, a nakon toga svake dvije godine.”;

                                    (b)

                                    stavak 2. zamjenjuje se sljedećim:

                                       „2.   Države članice određuju prikladne intervale u kojima vozila kategorija L3e, L4e, L5e i L7e opremljena motorom s unutarnjim izgaranjem zapremnine veće od 125 cm3 moraju proći tehnički pregled.”;

                        3.

                        prilozi I. i III. mijenjaju se u skladu s Prilogom ovoj Direktivi.

            Članak 2.
            Prenošenje

               1.   Države članice najkasnije do 27. rujna 2022. donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
               Države članice primjenjuju mjere potrebne za usklađivanje s člankom 1. i točkom 2. Priloga ovoj Direktivi od 27. rujna 2022.
               Države članice primjenjuju mjere potrebne za usklađivanje s točkom 1. Priloga ovoj Direktivi najkasnije od 20. svibnja 2023.
               Kad države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Direktiva upućena državama članicama.

            Sastavljeno u Bruxellesu 9. srpnja 2021.

                  Za Komisiju

                  Predsjednica

               Ursula VON DER LEYEN

            (1)  Direktiva 2009/40/EZ Europskog parlamenta i Vijeća od 6. svibnja 2009. o tehničkim pregledima motornih vozila i njihovih prikolica (SL L 141, 6.6.2009., str. 12.).

            (2)  Direktiva 2002/24/EZ Europskog parlamenta i Vijeća od 18. ožujka 2002. o homologaciji tipa motornih vozila s dva ili tri kotača i stavljanju izvan snage Direktive Vijeća 92/61/EEZ (SL L 124, 9.5.2002., str. 1.).

            (3)  Direktiva 2003/37/EZ Europskog parlamenta i Vijeća od 26. svibnja 2003. o homologaciji traktora za poljoprivredu i šumarstvo, njihovih prikolica i priključnih vučenih strojeva, kao i njihovih sustava, sastavnih dijelova ili zasebnih tehničkih jedinica i o stavljanju izvan snage Direktive 74/150/EEZ (SL L 171, 9.7.2003., str. 1.).

            (4)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (SL L 263, 9.10.2007., str. 1.).

            (5)  Uredba (EU) br. 168/2013 Europskog parlamenta i Vijeća od 15. siječnja 2013. o homologaciji i nadzoru tržišta vozila na dva ili tri kotača i četverocikala (SL L 60, 2.3.2013., str. 52.).

            (6)  Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (SL L 60, 2.3.2013., str. 1.).

            (7)  Uredba (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila i njihovih prikolica te sustavâ, sastavnih dijelova i zasebnih tehničkih jedinica namijenjenih za takva vozila, o izmjeni uredaba (EZ) br. 715/2007 i (EZ) br. 595/2009 te o stavljanju izvan snage Direktive 2007/46/EZ (SL L 151, 14.6.2018., str. 1.).

            (8)  Uredba (EU) 2015/758 Europskog parlamenta i Vijeća od 29. travnja 2015. o zahtjevima za homologaciju za uvođenje sustava eCall ugrađenog u vozilo koji se temelji na službi 112 te o izmjeni Direktive 2007/46/EZ (SL L 123, 19.5.2015., str. 77.).

            PRILOG
            Prilozi I. i III. mijenjaju se kako slijedi:

                        1.

                        u točki 3. Priloga I. dodaje se sljedeća točka u odjeljku 7.:

                                       „Stavka

                                       Metoda

                                       Razlozi za proglašenje neispravnim

                                       Procjena nedostataka

                                       Manji

                                       Veći

                                       Opasni

                                                7.13.

                                                eCall (ako je ugrađen, u skladu sa zakonodavstvom EU-a o homologaciji)

                                                7.13.1.

                                                Ugradnja i konfiguracija

                                    Vizualni pregled dopunjen korištenjem elektroničkog sučelja ako to dopuštaju tehničke karakteristike vozila i ako su za to dostupni potrebni podaci

                                                (a)

                                                Sustav ili sastavni dio nedostaje

                                    X

                                                (b)

                                                Verzija softvera kriva

                                    X

                                                (c)

                                                Sustav kodiran neispravno

                                    X

                                                7.13.2.

                                                Stanje

                                    Vizualni pregled dopunjen korištenjem elektroničkog sučelja ako to dopuštaju tehničke karakteristike vozila i ako su za to dostupni potrebni podaci

                                                (a)

                                                Sustav ili sastavni dijelovi oštećeni

                                    X

                                                (b)

                                                Kontrolna lampica sustava eCall ukazuje na kvar sustava

                                    X

                                                (c)

                                                Kvar elektroničke upravljačke jedinice sustava eCall

                                    X

                                                (d)

                                                Kvar uređaja za komunikaciju preko mobilne mreže

                                    X

                                                (e)

                                                Problem s GPS signalom

                                    X

                                                (f)

                                                Audiokomponente nisu povezane

                                    X

                                                (g)

                                                Izvor napajanja nije spojen ili je napajanje preslabo

                                    X

                                                (h)

                                                Sustav dojavljuje kvar kroz elektroničko sučelje vozila

                                    X

                                                7.13.3.

                                                Učinkovitost

                                    Vizualni pregled dopunjen korištenjem elektroničkog sučelja ako to dopuštaju tehničke karakteristike vozila i ako su za to dostupni potrebni podaci

                                                (a)

                                                Minimalni skup podataka (MSD) nije točan

                                    X

                                                (b)

                                                Audiokomponente ne funkcioniraju ispravno

                                    X”

                        2.

                        u Prilogu III. točka 4. tablice I. mijenja se kako slijedi:

                                    (a)

                                    naslov se zamjenjuje sljedećim:
                                    „Posebna vozila izvedena iz vozila kategorije N, T1b, T2b, T3b, T4.1b, T4.2b i T4.3b”;

                                    (b)

                                    upućivanja na vozila kategorije „T5” zamjenjuju se upućivanjem na sljedeće kategorije:
                                    „T1b, T2b, T3b, T4.1b, T4.2b i T4.3b (P) te T1b, T2b, T3b, T4.1b, T4.2b i T4.3b (D)”.